CELEX: 32013D0136
Language: da
Date: 2013-03-15 00:00:00
Title: 2013/136/EU: Kommissionens gennemførelsesafgørelse af 15. marts 2013 om afslutning af undersøgelsen indledt ved gennemførelsesafgørelse 2012/161/EU for så vidt angår effektiv gennemførelse af De Forenede Nationers enkeltkonvention angående narkotiske stoffer i Bolivia (meddelt under nummer C(2013) 1422)

19.3.2013   
            
            
               DA
            
            
               Den Europæiske Unions Tidende
            
            
               L 75/35
            
         KOMMISSIONENS GENNEMFØRELSESAFGØRELSE
   af 15. marts 2013
   om afslutning af undersøgelsen indledt ved gennemførelsesafgørelse 2012/161/EU for så vidt angår effektiv gennemførelse af De Forenede Nationers enkeltkonvention angående narkotiske stoffer i Bolivia
   (meddelt under nummer C(2013) 1422)
   (kun den spanske udgave er autentisk)
   (2013/136/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007 (1), særlig artikel 19, stk. 2,
   efter høring af Udvalget for Generelle Præferencer, og
   ud fra følgende betragtninger:
   
               (1)
            
            
               Den 20. marts 2012 indledte Kommissionen en undersøgelse i henhold til artikel 17, stk. 2, i forordning (EF) nr. 732/2008 (»GSP-forordningen«) vedrørende effektiv gennemførelse af De Forenede Nationers enkeltkonvention angående narkotiske stoffer i Den Flernationale Stat Bolivia (»Bolivia«) ved offentliggørelse af Kommissionens gennemførelsesafgørelse 2012/161/EU (2).
            
         
               (2)
            
            
               Undersøgelsen skulle fastslå, om den særlige ansporende ordning for bæredygtig udvikling og god regeringsførelse, som ydes til Bolivia, burde trækkes tilbage i henhold til bestemmelserne i artikel 15, stk. 2, i den nuværende GSP-forordning.
            
         
               (3)
            
            
               I henhold til artikel 18, stk. 1, i GSP-forordningen, blev der den 20. marts 2012 offentliggjort en meddelelse om indledningen af undersøgelsen i Den Europæiske Unions Tidende
                   (3).
            
         
               (4)
            
            
               Den 3. april 2012 opfordrede Europa-Kommissionen regeringen i Bolivia til at indsende alle de oplysninger og bemærkninger, der er relevante for formålet med undersøgelsen, senest fire måneder efter datoen for offentliggørelsen af meddelelsen i Den Europæiske Unions Tidende. Kommissionen sendte også et spørgeskema til Bolivias regering om gennemførelsen af De Forenede Nationers enkeltkonvention angående narkotiske stoffer (»FN's enkeltkonvention«).
            
         
               (5)
            
            
               Bolivias regering fremsatte sine bemærkninger i form af en besvarelse af spørgeskemaet inden for den fastsatte frist.
            
         
               (6)
            
            
               Kommissionen analyserede indholdet af besvarelsen og sendte en anmodning til Bolivias regering om yderligere præcisering af visse elementer i svaret. Den bolivianske side reagerede i god tid på denne anmodning og forelagde de ønskede præciseringer.
            
         
               (7)
            
            
               Kommissionen indhentede alle oplysninger, som den fandt nødvendige, herunder konklusionerne i rapporten fra FN's Kontor for Narkotikakontrol og Kriminalitetsbekæmpelse (UNODC) fra 2012 om cocadyrkning i Bolivia.
            
         
               (8)
            
            
               Ved analysen af svarene i spørgeskemaet og de foreliggende oplysninger bemærkede Kommissionen, at der ikke har fundet ændringer sted af den relevante lovgivning i Bolivia siden Bolivias opsigelse af FN’s enkeltkonvention, som trådte i kraft den 1. januar 2012.
            
         
               (9)
            
            
               Det fremgår af analysen af svarene i spørgeskemaet og de foreliggende oplysninger, at Bolivias regering ikke har ændret sin praksis over for ulovlig produktion, handel med og brug af narkotika i den periode, der fulgte efter opsigelsen af FN's enkeltkonvention.
            
         
               (10)
            
            
               Ifølge de oplysninger, der er medtaget i besvarelsen af spørgeskemaet og alle de oplysninger, der foreligger for Kommissionen, har Bolivia indført et sæt lovgivningsmæssige redskaber og institutioner til bekæmpelse af produktion, handel med og anvendelse af ulovlig narkotika. Bolivia har indgået internationale aftaler, der har til formål at bekæmpe produktion og levering af ulovlig narkotika.
            
         
               (11)
            
            
               Det konkluderes derfor, at der på baggrund af de oplysninger, der foreligger for Kommissionen, ikke er indikation for, at Bolivias lovgivning og de bolivianske myndigheders praksis er til hinder for gennemførelsen af bestemmelserne i FN's enkeltkonvention.
            
         
               (12)
            
            
               Kommissionen har modtaget oplysninger om, at der den 10. januar 2013 ikke var over to tredjedele af deltagerstaterne i FN's enkeltkonvention, der havde gjort indsigelse mod Bolivias anmodning om gentiltrædelse af FN's enkeltkonvention med forbehold for traditionel anvendelse af cocablade (navnlig tygning og medicinsk anvendelse). Bolivia har derfor gentiltrådt FN’s enkeltkonvention fra og med den 10. februar 2013.
            
         
               (13)
            
            
               Kommissionen finder, at Bolivias nationale lovgivning omfatter FN's enkeltkonvention, og at Bolivias regering effektivt gennemfører lovgivningen vedrørende ulovlig narkotika.
            
         
               (14)
            
            
               I overensstemmelse med bestemmelserne i artikel 15, stk. 2, i GSP-forordningen konkluderede Kommissionen, at en midlertidig tilbagetrækning af den særlige ansporende ordning for bæredygtig udvikling og god regeringsførelse ikke er berettiget, og at undersøgelsen bør afsluttes.
            
         
               (15)
            
            
               Foranstaltningerne i denne afgørelse er i overensstemmelse med udtalelse fra Udvalget for Generelle Præferencer —
            
         VEDTAGET DENNE AFGØRELSE:
   Artikel 1
   Den undersøgelse, der blev indledt ved gennemførelsesafgørelse 2012/161/EU for så vidt angår effektiv gennemførelse af De Forenede Nationers enkeltkonvention angående narkotiske stoffer i Bolivia, afsluttes hermed.
   Artikel 2
   Denne afgørelse er rettet til Den Flernationale Stat Bolivia.
   
      Udfærdiget i Bruxelles, den 15. marts 2013.
      
         
            På Kommissionens vegne
         
         Karel DE GUCHT
         
            Medlem af Kommissionen
         
      
   
   
      (1)  EUT L 211 af 6.8.2008, s. 1.
   
      (2)  EUT L 80 af 20.3.2012, s. 30.
   
      (3)  EUT C 81 af 20.3.2012, s. 5.